Α.Ο. Κιλκισιακός

Ο **Αθλητικός Όμιλος Κιλκισιακός** είναι ελληνικό ποδοσφαιρικό σωματείο το οποίο εδρεύει στο Κιλκίς. Ιδρύθηκε το 1961, και επίσημα χρώματα του αποτελούν το βυσσινί και το μπλε. Χρησιμοποιεί ως αγωνιστική έδρα το Δημοτικό Στάδιο Κιλκίς το οποίο έχει χωρητικότητα 6.000 θέσεων.

Το τμήμα ποδοσφαίρου ανδρών έχει πολυετή παρουσία στα εθνικά πρωταθλήματα με κορυφαία του επίδοση τις συμμετοχές του στη Β΄ Εθνική Κατηγορία, στην οποία αγωνίστηκε συνολικά 17 χρονιές. Από την αγωνιστική περίοδο 2024–2025 αγωνίζεται στο τρίτο τη τάξει πρωτάθλημα της Γ΄ Εθνικής Κατηγορίας, με προπονητή τον Γιώργο Χατζηιιωανίδη.

## Ιστορία
Ο **Αθλητικός Όμιλος Κιλκισιακός** ιδρύθηκε το 1961 έπειτα από την συγχώνευση της τοπικής «ΑΕΚ», του «Άρη Κιλκίς» και του «Μέγα Αλέξανδρου Κιλκίς». Την αγωνιστική περίοδο 1964–65 αγωνίστηκε για πρώτη φορά στην ιστορία του στην Β' Εθνική Κατηγορία, παραμένοντας στην κατηγορία μέχρι και τη σεζόν 1966–67. Το 1969 κατέκτησε το πρωτάθλημα Ε.Π.Σ. Κιλκίς και μέσω του ειδικού πρωταθλήματος ανόδου κέρδισε την επάνοδο στην Β΄ Εθνική, όπου καθιερώθηκε για 6 χρονιές από τη σεζόν 1969–70 μέχρι και τη σεζόν 1974–75. Το 1976 κατέκτησε το πρωτάθλημα Ε.Π.Σ. Κιλκίς και προκρίθηκε στο ειδικό πρωτάθλημα ανόδου όπου καταλαμβάνοντας την 1η θέση του 1ου ομίλου επέστρεψε στην Β΄ Εθνική στην οποία αγωνίστηκε για 4 συνεχείς χρονιές, από τη σεζόν 1976–77 μέχρι και τη σεζόν 1979–80. Τη σεζόν 1980–81 αγωνίστηκε στην Εθνική ερασιτεχνική κατηγορία, τρίτη τη τάξει εθνική κατηγορία και καταλαμβάνοντας τη 2η θέση του 4ου ομίλου κέρδισε ως δευτεραθλητής την επάνοδο στην Β΄ Εθνική στην οποία αγωνίστηκε τις χρονιές 1981–82 και 1982–83. Ακολούθησαν 2 χρονιές στην Γ΄ Εθνική κατηγορία για να αναδειχθεί πρωταθλητής στον Βόρειο όμιλο τη σεζόν 1984–85 και να επιστρέψει στην Β΄ Εθνική, όπου αγωνίστηκε εκ νέου τις χρονιές 1985–86 και 1986–87, σημειώνοντας τις τελευταίες του παρουσίες στην δεύτερη εθνική κατηγορία.

Τα επόμενα χρόνια καθιερώθηκε στα πρωταθλήματα της Γ΄ Εθνικής και της Δ΄ Εθνικής κατηγορίας. Το 1998 έφτασε στον τελικό του Κυπέλλου Ελλάδας ερασιτεχνών, όπου ηττήθηκε από τον Ακράτητο Άνω Λιοσίων στο ΟΑΚΑ. Τη σεζόν 2004–05 τερμάτισε στην 12η θέση του 2ου ομίλου της Δ΄ Εθνικής και υποβιβάστηκε στο πρωτάθλημα Ε.Π.Σ. Κιλκίς μετά από μια μακράς διάρκειας παρουσίας στα εθνικά πρωταθλήματα. Αμέσως την επόμενη περίοδο (2005–06) αναδείχθηκε πρωταθλητής Ε.Π.Σ. Κιλκίς και προβιβάστηκε στην Δ΄ Εθνική. Το 2007 υπήρξε εκ νέου φιναλίστ του Κυπέλλου Ελλάδας ερασιτεχνών με αντίπαλο τη Δόξα Μεγαλόπολης. Τη σεζόν 2012–13 κέρδισε την άνοδο στην νέα ερασιτεχνική Γ΄ Εθνική, ενώ η τέταρτη εθνική κατηγορία έπαψε να υφίσταται από τη νέα σεζόν. Την επόμενη περίοδο 2013–14 ισοβάθμησε με τον Ορφέας Ελευθερούπολης, ωστόσο υστερώντας στους μεταξύ τους αγώνες με ισοπαλία 1-1 εκτός έδρας και ήττα με 0-2 εντός έδρας, τελικά κατέλαβε την 9η θέση του 1ου ομίλου της Γ΄ Εθνικής και υποβιβάστηκε εκ νέου στο πρωτάθλημα Ε.Π.Σ. Κιλκίς, καθότι είχε προηγηθεί η κατάργηση της Δ΄ Εθνικής.

Τη σεζόν 2014–15 αναδείχθηκε πρωταθλητής Ε.Π.Σ. Κιλκίς και διεκδίκησε την επάνοδο στην Γ΄ Εθνική μέσω του ειδικού πρωταθλήματος ανόδου χωρίς όμως επιτυχία, καθώς κατέλαβε τη 2η και μη προνομιούχο θέση πίσω από τον Απόλλων Κρύας Βρύσης. Έπειτα από 2 χρονιές, τη σεζόν 2016–17 αναδείχθηκε εκ νέου πρωταθλητής Ε.Π.Σ. Κιλκίς και κέρδισε απευθείας την άνοδο στην Γ΄ Εθνική. Η παρουσία του στην Γ΄ Εθνική ήταν σύντομη, καθώς την επόμενη χρονιά 2017–18 τερμάτισε στην 11η θέση του 2ου ομίλου και υποβιβάστηκε. Τη σεζόν 2018–19 κατέκτησε το πρωτάθλημα Ε.Π.Σ. Κιλκίς και κέρδισε την άνοδο στην νέα Γ΄ Εθνική ερασιτεχνική κατηγορία, πλέον 4η τη τάξει εθνική κατηγορία. Την σεζόν 2019–20 παραβρέθηκε στην Γ' Εθνική κατακτώντας την 11η θέση με αποτέλεσμα τη σεζόν 2020–21 να υποβιβαστεί στην Α΄ κατηγορία Ε.Π.Σ. Κιλκίς.

Την σεζόν 2023–24 κατέκτησε το πρωτάθλημα της Ε.Π.Σ. Κιλκίς και εξασφάλισε την συμμετοχή του στα μπαράζ ανόδου, στα οποία πέτυχε την άνοδο στις εθνικές κατηγορίες ύστερα από 4 χρόνια.

## Τίτλοι και διακρίσεις
### Τίτλοι
* **[[Γ΄ Εθνική ποδοσφαίρου ανδρών|Γ´ κατηγορία]]**
** Πρωταθλήτρια (1): 1984–85

* **[[Δ΄ Εθνική ποδοσφαίρου ανδρών|Δ´ κατηγορία]]**
** Πρωταθλήτρια (2): 1991–92, 1997–98

* **Πρωτάθλημα [[Ένωση Ποδοσφαιρικών Σωματείων Κιλκίς#Πρωταθλήτριες|Ε.Π.Σ. Κιλκίς]]**
** Πρωταθλήτρια (7): 1963–64, 1968–69, 1975–76, 2005–06, 2016–17, 2018–19, 2023–24

* **Κύπελλο [[Ένωση Ποδοσφαιρικών Σωματείων Κιλκίς#Κυπελλούχες|Ε.Π.Σ. Κιλκίς]]**
** Κυπελλούχος (12): 1975–76, 1991–92, 1995–96, 1996–97, 1997–98, 2004–05, 2005–06, 2006–07, 2012–13, 2014–15, 2023–24, 2024–25

### Διακρίσεις
* Πρωτάθλημα Πρωταθλητριών Ε.Π.Σ.
** Πρώτη θέση (1): 1976
* Φιναλίστ Κυπέλλου Ελλάδας Ερασιτεχνών: 
** 1998: Ακράτητος Άνω Λιοσίων - Κιλκισιακός: 3-1
** 2007: Δόξα Μεγαλόπολης - Κιλκισιακός: 1-0
* Φιναλίστ Κυπέλλου Ε.Π.Σ. Κιλκίς:
** 1981, 2008, 2009

## Αγωνιστική πορεία στα πρωταθλήματα

### Σύνολο συμμετοχών στα εθνικά πρωταθλήματα

## Αξιομνημόνευτοι ποδοσφαιριστές
*  Μανώλης Κεραμιδάς
*  Γιώργος Τερζής
*  Λάκης Σημαιοφορίδης
*  Ιάκωβος Νεοφυτίδης
*  Κεμπάπης
*  Χρυσοχόου
*  Κώστας Χαραλαμπίδης
*  Μολακίδης
*  Νίκος Παπαδόπουλος

## Αξιομνημόνευτοι Προπονητές
*  Κώστας Βελλιάδης
*  Κώστας Χατζηκώστας
*  Μιχάλης Μπέλλης

## Οικονομικά και ιδιοκτησιακό
### Επωνυμία
Η επωνυμία της Αθλητικής Ανώνυμης Εταιρείας (ΑΑΕ), απαραίτητης για τη συμμετοχή της ομάδας (ΠΑΕ) σε επαγγελματική ποδοσφαιρική κατηγορία, έχει αλλάξει με το πέρασμα των χρόνων ως ακολούθως:
* «**[[Ποδοσφαιρική Ανώνυμη Εταιρεία|Π.Α.Ε.]] Α.Ο. Κιλκισιακός**» (1992–1996)
* «**Α.Ο. Κιλκισιακός [[Ποδοσφαιρική Ανώνυμη Εταιρεία|Π.Α.Α.Ε.]]**» (1998–2004)

## Τμήμα ποδοσφαίρου γυναικών
Το γυναικείο ποδοσφαιρικό τμήμα του συλλόγου ιδρύθηκε το 2015, όποτε και στα τέλη του Νοεμβρίου αυτού του έτους πραγματοποιήθηκε η πρώτη προπόνηση της ομάδας. Η επίσημη αγωνιστική πορεία του ξεκίνησε από τη σεζόν 2016–17, όποτε και δήλωσε συμμετοχή στο επίσημο πρωτάθλημα της Γ΄ Εθνικής. Τη σεζόν 2017–18, μόλις τη δεύτερη επίσημη χρονιά του, κατέκτησε την άνοδο στην Β΄ Εθνική κατηγορία. Τη σεζόν 2018–19 αγωνιζόταν στο πρωτάθλημα της Β΄ Εθνικής. Το γυναικείο τμήμα είναι ανενεργό.

## Παραπομπές


*
Κατηγορία:Αθλητικοί σύλλογοι Κιλκίς
Κατηγορία:Ιδρύσεις αθλητικών συλλόγων το 1961
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1961